कानपुर शहर के ग्रामीण इलाके घाटमपुर के भीतरगांव में एक घर में अकली रहने वाली बुजुर्ग महिला की ईंट से कुचल कर हत्या कर दी गयी।
पुलिस प्रवक्ता ने शनिवार को बताया कि भीतरगांव के कुंदौली में सरोजिनी (70) अपने घर में अकेली रहती थी। उनके पास सात बीघा जमीन थी। कल दूध देने वाला उनके घर गया तो दरवाजा खटखटाने पर भी न खुला। दूध वाला किसी तरह दरवाजा खोल कर अंदर घुसा वहां उसने सरोजिनी का खून में लथपथ शव देखा। उसने बाहर निकल कर गांव वालों को सूचित किया। गांव वालों ने पुलिस को खबर दी।
पुलिस को मौके से खून से सनी एक ईंट तथा चाय के तीन खाली कप पड़े मिले हैं। पुलिस को आशंका है कि इस हत्या में किसी परिचित का हाथ हो सकता है। चूंकि महिला के पास सात बीघा जमीन थी इसलिये भी आशंका जताई जा रही है कि महिला के किसी रिश्तेदार ने संपत्ति के किसी विवाद के कारण उसकी हत्या की।
पुलिस ने शव को पोस्टमार्टम के लिये भेज मामले की जांच आरंभ कर दी है। सरोजिनी के रिश्तेदारों से पूछताछ की जा रही है।